**Z A P I S N I K**

**SA 11. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 27. rujna 2022.

11. sjednica Gradskog vijeća Grada Ivanić-Grada održana je dana 27. rujna 2022. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Krešimir Ceranić, Lovorko Matković, Mirna Češković, Milica Piličić, Miljenko Šimunović, Tibor Vuković, Renato Mikac, Maja Krnjević

Odsutni: Irena Fučkar, Mladen Prelec, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Sandra Abramović – viša stručna suradnica za prostorno planiranje
7. Matea Rešetar – viša stručna suradnica za poslove Gradskog vijeća i Gradonačelnika
8. Tomislav Abramović – komunalni redar
9. Rosana Škrgulja – ravnateljica Muzeja Ivanić-Grada
10. Igor Mužina – glavni tajnik Gradske zajednice športskih udruga Grada Ivanić-Grada
11. Sanja Mahovlić Vučinić – direktorica Razvojne agencije IGRA d.o.o.
12. Gordana Tovernić – voditeljica financija i računovodstva trgovačkog društva Ivakop d.o.o.
13. Siniša Halaš – direktor trgovačkog društva Ivaplin d.o.o.
14. Mario Mikulić – direktor trgovačkog društva Komunalni centar d.o.o.
15. Vjekoslav Broz – rukovoditelj Poslovne jedinice VIOZŽ Ivanić-Grad
16. Pero Krnjajić- predstavnik srpske nacionalne manjine
17. Obiteljski radio Ivanić d.o.o.
18. 01Portal

Predsjednik Gradskog vijeća g. Pongrac – otvorio je 11. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 10 glasova za jednoglasno usvojen zapisnik sa 10. sjednice Gradskog vijeća Grada Ivanić-Grada.

Gradsko vijeće jednoglasno je sa 10 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u periodu od posljednje sjednice Gradskog vijeća Grada Ivanić-Grada,**

1. **Razmatranje Izvješća o radu i financijskom poslovanju Muzeja Ivanić-Grada za 2021. godinu i donošenje Zaključka o prihvaćanju istog,**
2. **Razmatranje Izvješća o radu i financijskom poslovanju Gradske zajednice športskih udruga Grada Ivanić-Grada za 2021. godinu i donošenje Zaključka o prihvaćanju istog,**
3. **Razmatranje Izvješća o radu i financijskom poslovanju trgovačkog društva IVAKOP d.o.o. za komunalne djelatnosti za 2021. godinu i donošenje Zaključka o prihvaćanju istog,**
4. **Razmatranje Izvješća o radu i financijskom poslovanju trgovačkog društva IVAPLIN d.o.o. za distribuciju i opskrbu plinom za 2021. godinu i donošenje Zaključka o prihvaćanju istog**
5. **Razmatranje Izvješća o radu i financijskom poslovanju trgovačkog društva Komunalni centar Ivanić-Grad d.o.o. za 2021. godinu i donošenje Zaključka o prihvaćanju istog,**
6. **Razmatranje prijedloga i donošenje Odluke o davanju prethodne suglasnosti Komunalnom centru Ivanić-Grad d.o.o. na Opće uvjete isporuke komunalne usluge obavljanja dimnjačarskih poslova,**
7. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje siječanj – lipanj 2022. godine i donošenje Zaključka o prihvaćanju istog,**
8. **Razmatranje prijedloga i donošenje Polugodišnjeg izvještaja o izvršenju Proračuna Grada Ivanić-Grada za 2022. godinu,**
9. **Razmatranje** **prijedloga i donošenje:**
10. **Odluke o II. izmjenama i dopunama Proračuna Grada Ivanić-Grada za 2022. Godinu,**
11. **Odluke o II. izmjenama i dopunama Odluke o izvršavanju Proračuna Grada Ivanić-Grada za 2022. godinu**
12. **II. izmjena i dopuna Programa javnih potreba u kulturi na području Grada Ivanić-Grada u 2022. godini,**
13. **II. izmjena i dopuna Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu,**
14. **II. izmjena i dopuna Programa javnih potreba u sportu na području Grada Ivanić-Grada za 2022. godinu,**
15. **I. izmjena i dopuna Programa javnih potreba u provedbi programa i projekata udruga civilnog društva Grada Ivanić-Grada u 2022. godini,**
16. **II. izmjena i dopuna Programa javnih potreba u vatrogastvu i civilnoj zaštiti Grada Ivanić-Grada u 2022. godini,**
17. **II. izmjena i dopuna Programa građenja komunalne infrastrukture na području Grada Ivanić-Grada za 2022. godinu**
18. **II. izmjena Programa održavanja komunalne infrastrukture za 2022. godinu,**
19. **Razmatranje prijedloga i donošenje Odluke o donošenju II. izmjena i dopuna Urbanističkog plana uređenja UPU-3 zone gospodarske namjene na području Ivanić-Grada****,**
20. **Razmatranje prijedloga i donošenje** **Odluke o odobravanju financiranja i izvođenju radova na rekonstrukciji Moguševe ulice i izgradnji nogostupa (II. faza) u Ivanić-Gradu**,
21. **Razmatranje prijedloga i donošenje Odluke o odabiru najpovoljnije ponude za kupnju nekretnine u vlasništvu Grada Ivanić-Grada k.č.br. 3343/69 k.o. Ivanić Grad,**
22. **Razmatranje prijedloga i donošenje Odluke o davanju suglasnosti za kupnju nekretnine k.č.br. 2/1 u k.o. Breška Greda,**
23. **Razmatranje prijedloga i donošenje Odluke o davanju suglasnosti Javnoj vatrogasnoj postrojbi Grada Ivanić-Grada za dugoročno zaduživanje kod Hrvatske banke za obnovu i razvitak,**
24. **Razmatranje prijedloga i donošenje Odluke** **o davanju suglasnosti Muzeju Ivanić-Grada za izdavanje bjanko zadužnica,**
25. **Razmatranje prijedloga i donošenje Odluke** **o kapitalnoj pomoći trgovačkom društvu IVAPLIN d.o.o. za distribuciju i opskrbu plinom,**
26. **Razno.**

Rad prema utvrđenom dnevnom redu.

1. **TOČKA**

g. Tomislav Abramović – Iznio je izvješće komunalnog redara za razdoblje od 23.05. do danas. Ljetni period obilježio je pojačani obilazak terena u smislu utvrđivanja neuređenih parcela ali i svih drugih problema po prijava mjesnih odbora, građana i samoinicijativno utvrđivanje nastalih problema na terenu. Tragom toga povećan je broj izdanih rješenja u navedenom periodu. Od početka godine započetih upravnih postupaka sveukupno je sada sedamdeset, a u navedenom razdoblju su 33 nova upravna postupka, radi se o više od pedesetak novih izdanih rješenja za neuređene parcele, a pedesetak je jer neke parcele imaju više vlasnika i rješenje se upućuje na više adresa, ali 33 nova postupka je pokrenuto od kojih 25 za neuređene parcele, 5 za nefunkcionalne cijevne propuste odnosno mostove za prijelaze na parceli, 2 su upravna postupka pokrenuta za nadoknadu troškova određenih postupaka i jedan za uređenje javnih površina odnosno uklanjanje određenih predmeta sa javne površine. U tijeku je još šest postupaka iz 2021. godine, ali oni su već ili u završnom dijelu, odnosno izdani su zaključci, dozvole izvršenja, očekuje se izvršavanje naloženih radnji na terenu. Uz rješenja o uređenju parcela intenzivno se radi i na području građevinske inspekcije. Znači, svi oni problemi koji su utvrđeni bilo prijavama građana ili utvrđivano po obilasku terena se rješavaju na način da se izdaju rješenja za bilo uklanjanje objekata, bilo uređenje fasada ili popravci samih objekata uz javne površine gdje prijeti određena ugroza javne površine. Po toj osnovi izdana su dva nova rješenja u ovom periodu, to je ukupno sedam od početka godine. Radi se o kompleksnim rješenjima gdje se uključuje i sudske vještake i potrebno je naručiti posebni elaborat rušenja, koordinacija sa građevinskom inspekcijom, odnosno državnim inspektoratom jer se radi o potrebi rušenja možda određenih objekata ili same sanacije na terenu, tako da su to malo zahtjevnija rješenja, ali i to odrađujemo. U postupku su još dva rješenja, spomenuta su na zadnjoj sjednici, ali sada se privodi taj imovinsko pravni dio za ruševni objekt na početku Ulice Stjepana Gregorka i u Moslavačkoj ulici zgrada gdje je Borovo isto za uređenje fasade, to su napravljeni izvidi i sada započinje taj upravni postupak. U navedenom ljetnom periodu imali smo sedam novih prekršajnih naloga i sveukupno od početka godine pokrenuta su 32 obavezna prekršajna naloga za nepoštivanje odredbi Odluke o komunalnom redu ili drugih odluka Grada. Od navedenih sedam pet se odnosilo na automobile na javnim površinama koji su nepropisno parkirani, dva za odbacivanje otpada, izdane su tri opomene za možemo reći blaži prekršaj, ali da se na neki način malo utječe na same građane da se postupak ne ponavlja i još je pet prekršajnih naloga u pripremi, čekaju se podaci od policije za same sudionike tog prekršajnog postupka. Osim ovih kaznenih djela imali smo i upravne postupke koji se odnose na prihodovni dio gradskog proračuna gdje korištenje javne površine isto podliježe izdavanju rješenja i prema gradskim porezima se naplaćuje i to je u ovom periodu izdano pedeset rješenja, bio je intenzivniji period početkom lipnja kada su se održavale manifestacije uz Dane Grada i sada pogotovo u zadnje vrijeme oko Bučijade gdje je od 50 spomenutih rješenja 32 izdano sada uoči Bučijade, 9 za Dane Grada i Festival igračaka dok u ostalom dijelu godine za određena zauzimanja javne površine izdano je 6 rješenja, odnosno 3 za produljenja radnog vremena. Uz rješenja izdaju se i suglasnosti za određene udruge ili ustanove prilikom obilježavanja određenih datuma. Vezano na brigu o javnim površinama komunikacija sa Komunalnim centrom je na svakodnevnoj bazi i u stvari od tjedne koordinacije gdje se dogovaraju sve aktivnosti oko održavanja javnih površina u ovom periodu izdano je i 13 novih izvršnih naloga prema Komunalnom centru što je ukupno od početka godine 61 nalog za izvođenje radova, bilo malih komunalnih ili održavanje objekata javne namjene, održavanje odvodnih jaraka, vertikalna signalizacija nabava i postava i čitav niz drugih aktivnosti, a sve u funkciji održavanja javnih površina. Intenzivno je bilo, a u ljetnom periodu i idealno vrijeme za uređenje parcela, krčenja i čišćenja gradskih i RH parcela, velike površine su očišćene. Prerovec veći broj tih gradskih parcela u samom naselju ili parcela u vlasništvu RH, u Ivanić-Gradu na Poljani zoni C imali smo dosta velike površine, Trebovec, Graberje, Prečno, Posavski Bregi, na svim tim lokacijama smo uređivali, dakle ono što tražimo od građana i jednostavno je naša obaveza i dosta se u ljetnom periodu radilo na uređenju tako da smo dobrim dijelom uredili, ostalo je još u pripremi do kraja godine, početak slijedeće godine, to je postupak koji je konstantan. Imamo U Ulici ruža pojas između objekata i kolosijeka, u Opatinečkoj ulici, u Zelini Breškoj Turčićeva ulica pojas puta i Ulica kralja Tomislava i Šiftarova gdje je isto jedna veća gradska parcela koja je u nekom planu daljnjeg održavanja.. redovno se održavaju i ceste u smislu krpanja udarnih rupa. Imali smo do sada tri akcije, sada je u tijeku četvrta akcija, više-manje prošli smo cijeli grad ali ostalo je određenih lokacija i sada je na području Ivanić-Grada šesnaest točaka određeno za sanaciju, zatim u Opatincu Obrtničku, Graberju Ivanićkom Ulica Deanovečko brdo, nekoliko udarnih rupa ima u Cagincu Tome Ludvaića, Derežani, Posavski Bregi, Breška Greda, Posavski Bregi Setinje što je bilo i na prošloj sjednici gdje osim udarnih rupa imamo i problem sa odvodnjom i krenulo se sa rješavanjem i tog dijela, zatim Trebovec, Deanovec, niz je tih lokacija gdje se rješavaju, a u tom obilasku, u toj akciji bi trebalo biti riješeno praktički sve ono što je utvrđeno da imamo problema na terenu. Vezano na javnu rasvjetu bio je sada pojačan priliv prigovora, prijava i na kraju obilazak terena je bio organiziran u dva navrata gdje je utvrđeno dosta lokacija, obaviješten je izvođač radova. Komunikacija je dosta intenzivna sa izvođačem, izmjenjuje se tablica prijava i tablica izvršenih radova i to je dosta opsežna tablica sa raznim primjedbama i na terenu koje imamo od strane nas i građana kada se pojašnjava sama problematika ali i povratne informacije o razlozima, kvarovima i koje su potrebe eventualno da bise unaprijedio sustav javne rasvjete, ali u svakom slučaju na popravcima se radi, prošli smo cijelo područje, evidentirano je, ima nekih dvadeset lokacija koje nisu u ovih zadnjih mjesec dana odrađene, ali izvođač je prošlim tjednom krenuo, vrijeme ne dozvoljava baš intenzivan rad, odgovor je od strane izvođača da će biti riješeno u slijedećim danima, da vrijeme dozvoli, praktički sve prijave. Grad je bio naručio četrdeset novih lampi za proširenje, odnosno više-manje za zamjenu dotrajalih starih lampi na području grada koje nisu bile obuhvaćene sustavom zamjena i to je više-manje i riješeno i dalje se pripremaju sve lokacije gdje imamo primijećene kvarove. Što se tiče urbanog opremanja ono što je u nekoj fazi pripreme su pješački prijelazi, znači izlaz šetnice kod Ivakopa i prijelaz prema novom dijelu šetnice, u fazi izrade je projekt tog uzdignutog pješačkog prijelaza, a sve u cilju sigurnije komunikacije pješaka preko te prometnice, a u istom trenutku to će biti i uspornik prometa, elaborat je u završnoj fazi, slijedi ishođenje dozvola od strane MUP-a i Županijskih cesta. Što se tiče dječjih igrališta dosta se u ovom ljetnom periodu odradilo uređenja, Komunalni centar je kompletno uredio igralište u Garićgradskoj i Ulici ruža gdje je bilo dodatno i nabava nekih novih sprava u smislu novih golova, znači proširilo se samo igralište. Pojačano održavanje smo imali na Trebovcu, Breškoj Gredi, Ivanić-Grad u Ulici Milke Trnine i Opatinec,. Na svim tim igralištima su praktički obnovljene sprave, uređene, popravljene sprave tako da imamo, možemo reći, dobrim dijelom nova igrališta. Park za pse na Žeravincu također je uređen, imamo određenih još intervencija, potrebno je još te pješačke površine urediti, ali u svakom slučaju sprave su uređene. Imamo neke sredine, Mo Deanovec, vatrogasci Deanovca su svoje dječje igralište, sprave i klupe za sjedenje uređivali, Grad im je nabavljao potreban materijal i mreže za golove tako da se i to igralište dopunilo. Autobusne nadstrešnice su u ovom periodu sve zamijenjene staklene površine, što je bilo prijavljeno i prema osiguranju i to je u međuvremenu i riješeno prije početka školske godine. Kod urbanog opremanja važno je reći, na Žeravincu u Ulici Milke Trnine je bilo dosta prijava gdje su postavljeni zaštitni stupići kako se ne bi auti više parkirali na pješačkim površinama, odnosno zaštitili smo pješaka, a aute usmjerili na mjesto parkiranja. Svakodnevne su komunikacije, suglasnosti i sa izvođačima radova na terenu i sa građanima i sa mjesnim odborima, u ovom ljetnom periodu smo dosta intenzivno bili na terenu. Spomenut ću jedan podataka, jedan dan na mom mobitelu je bilo 110 poziva, intenzivno je i ako se i ne javljam, bile su određene kritike, ne mogu se na sve javiti jednostavno da se razgovaram sa 110 poziva sve ove stvari koje radim bi se manje odrađivale. Cilj je da se maksimalno odradi, pokušavamo sve na terenu odraditi.

g. Krešimir Ceranić – Prvo, Beloševa ulica u Dubrovčaku Lijevom izolirane su udarne rupe, nekoliko njih, obrubljene su smolom i spremne za asfaltiranje no već duže vrijeme se ništa ne dešava. Pitanje je kada bi se to moglo asfaltirati. Drugo pitanje također je vezano uz Dubrovčak, promet po nasipu automobila je sve veći, ograničenje je tonaže teretnih vozila koje se tako reći uopće ne poštuje. Samim tim prometom se ugrožava statika nasipa. Koliko znamo u Prostornom planu ucrtana je cesta Županijska od Topolja prema Mahovu i od Topolja prema Oborovu. S obzirom da vjerujem da možda ima i Grad neke informacije o toj cesti zanima me bi li se mogao tražiti pisani odgovor od Županijskih cesta šta je s tom problematikom napravljeno, znači statika nasipa plus buduća izgradnja te Županijske ceste.

Gradonačelnik – što se tiče Beloševe, može Abramović odgovoriti, ne znam da li je ta ulica u planu ili nije, ako je onda će ovih dana biti asfaltirana. Što se tiče nasipa mi kontaktiramo sa ŽUC-om, u četvrtak sada imamo opet sastanak sa direktorom ŽUC-a. Ono što ja znam je da oni računaju aktivno na tu prometnicu, da je ona njima u planu, da ju i apliciraju i projektiraju i da je ona jedan od prioriteta. Momentalno su i započeli radovi na nasipu vezani uz Hrvatske vode, izgradnju samog nasipa, to naravno nije problematika od jučer, ona je već dugo prisutna i one informacije koje mi imamo od ŽUC-a je da je to je dan od prioriteta rješavanja i da će se to u vremenu koje je ispred nas riješiti, ali prihvaćam da vam još damo i pisani odgovor točno u tom kontekstu što ste nas i tražili.

Gđa. Maja Krnjević – počet ću s pitanjem koje zapravo cijeli deveti mjesec muči mlade roditelje djece 2021. godišta koja zbog nezavršetka dvije grupice na objektu Žeravinec na žalost nisu mogli krenuti u vrtić nego su se roditelji morali snalaziti na kojekakve načine. Pitanje roditelja, građana i moje osobno pitanje je da li obzirom da će tek 01.10. sve skupa biti gotovo i tek će 03.10. djeca moći krenuti u vrtić da li će se naplatiti penali za to što na vrijeme nije bilo završeno i da li će se to na neki način mladim roditeljima koji ionako su imali velike troškove taj deveti mjesec na neki način refundirati, da li kroz suspenziju jednomjesečnog plaćanja vrtića ili na neki drugi način, jer koliko znamo tete odgojiteljice koje su bile aktivirane za onu djecu koja nisu bila upisana koštaju i do 3.500,00 kuna za razliku od vrtića koji košta, koliko znamo, 750.00. Nastavno na to pitanje, vezano za Središnji državni ured za demografiju i mlade koji je raspisao početkom ove godine jedan javni poziv za raspodjelu sredstava za poboljšanje materijalnih uvjeta u dječjim vrtićima za 2022. godinu, namijenjena sredstva bila su u iznosu od 11 milijuna kuna, i tu po konačnom izlistu koji je izašao 26. kolovoza Odlukom Ivanić nije dobio ništa pa pitanje je da li smo mi uopće na to aplicirali jer vidimo da je Kloštar dobio 82.000,00 kn, Čakovec 136.000,00 i tako dalje. Treće pitanje vezano je za situaciju koju imamo u Savskoj ulici preko puta Ivakopa gdje je privatni investitor krenuo sa izgradnjom objekta očito ne vodeći računa o mogućnosti nekakvih šteta po županijsku cestu, Savsku i ovaj dio na tom potezu i sada se dogodilo da je to moralo biti zatvoreno. Moje pitanje je da li je netko iz Grada to uočio na vrijeme i potegnuo neka pitanja ili jednostavno zabranio daljnje iskopavanje ili gradnju, da li su opće po tom pitanju reagiralo, sada već kada je cesta zatvorena zašto nije označeno i označena regulacija prometa obzirom da se od kada je taj dio Savske ulice zatvoren veliki dio prometa slijeva kroz stari Ivanić u suprotnom smjeru, dakle kroz stari grad što je nedozvoljivo. Ako postoje znakovi, a ne postoji nova regulacija prometa mislim da to treba riješiti. Pitanje je da li netko u Gradu građevinske struke je primijetio, vodio brigu o tome da privatni investitor radi nešto što bi moglo izazvati štetu koju je i izazvalo. Slijedeće pitanje vezano je uz dostavljene nam materijale, a radi se o subvencijama gospodarstvu koje ćemo u proračunu sa 2.025.000,00 dići na 2.970.000,00 kn. nisam protiv, ali zanima me koji je akcijski plan za dodjelu ostatka koji nije potrošen do sada, do sada je potrošeno 12.99 % i kako i na koji način se time potiče poduzetništvo, odnosno mi imamo formiran u Gradu Odbor za gospodarstvo pa me zanima što taj Odbor predlaže i koliko oni uopće mogu utjecati odnosno da li svojim djelovanjem pomažu privrednicima, odnosno poduzetnicima Grada da dođu do tih sredstava i da li uopće lupaju neki smjer kojim bi trebali ići. Slijedeće pitanje, bilo je govora o parketu u dvorani, nisam bila na prošlom vijeću, ali informaciju smo dobili da nam, na žalost, Ministarstvo turizma nije odobrilo ona sredstva na koja smo računali, pa sada je pitanje samo da li se s tom rekonstrukcijom ide i u kom periodu, kada će to biti i kako ćemo tu financijsku konstrukciju zatvoriti i što je sa dvoranom u Graberju.

Gradonačelnik – što se tiče ne završetka objekta vrtića i svega navedenog, želim samo reći da je Grad Ivanić-Grad na vrijeme zapravo krenuo u proceduru prvo u javni natječaj za proširenje dotičnog vrtića i ono što govorim cijelo vrijeme da mi stalno povećavamo svoje vrtićke kapacitete, da smo ih sad povećali za deset odgojnih skupina i Vi ste naveli da bi u tom proširenju trebale biti dvije, znači u tom proširenju su četiri skupine i još jedna skupina dodatno smo proširili prostor u centru Ivanić-Grada što je ukupno pet odgojnih skupina. Istina je da mi nismo mogli komunicirati u petom, šestom mjesecu završetak tih radova zato što naprosto držimo do nekakvih svojih riječi i nismo se usudili, niti ja osobno, unaprijed reći da će nešto biti dovršeno jer nije tajna da imamo probleme sa izvođačima i konkretno sa tim izvođačem koji je radio taj Dječji vrtić, a to je onda usko povezano i sa dvoranom na što ću kasnije odgovoriti, i da na neki način dok nismo bili 100% sigurni da će to biti gotovo nismo to niti komunicirali. Ono što mogu reći je da je uz veliki napor i Grada i gradskih službi, a onda i samog izvođača da vrtić treba dobiti, prekosutra koliko sam informiran, uporabnu dozvolu i da sam izuzetno zadovoljan i presretan što ćemo sa 01.10 ga staviti u funkciju i što ćemo upisati svu djecu gdje su oba roditelja zaposlena i za razliku od nekih drugih gradova, kao što je recimo Vrbovec, gdje više od 60 djece nije upisano u Ivanić-Gradu će biti upisano. Naravno da mogu i prihvatiti kritiku ovo što ste Vi rekli zašto se nije reklo roditeljima da će bit, nije se reklo zato jer nismo bili sigurni da će biti. Onog momenta, to je bilo prije nekih mjesec dana, kada smo bili sigurni da će biti završeno mi smo i komunicirali da će on biti i završen, a prije toga se nismo razbacivali nekakvim obećanjima. Samim tim, i sami ste rekli, da cijena nekakvog čuvanja djeteta je 3.500,00 kn pa onda i to dovoljno govori o našoj brizi i o tome koliko znači uopće otvaranje tih novih vrtićkih kapaciteta i koliko zapravo znači ta cijela politika koju Grad Ivanić-Grad vodi prema vrtićima. Također ću se tu nadovezati i na Vaše drugo pitanje povezati s tim, to je javni poziv povezan upravo uz te kapacitete. Znači, Grad Ivanić-Grad se je javio 2018., 2019. na taj natječaj, izgradili smo zapravo svu tu infrastrukturu koju je moguće bilo izgraditi i na Žeravincu i u centru grada i znači u svim vrtićima i zapravo nismo imali što više niti prijaviti, s time da moram reći da, za nas barem, su uvjeti tog natječaja nepovoljni. Znači, gotovo 90% novaca ulaže Grad Ivanić-Grad, a svega 10% je moguće dobiti kroz taj natječaj, a i sami ste rekli da su to poprilično mala sredstva, od 80.000,00 do 110.000,00 kn dok jedna takva investicija u prosjeku je nas koštala oko 1.200.000,00 ili 1.300.000,00 kn i izmišljati nekakve potrebe da bi potrošili 1.300.000,00, a dobili 100.000,00 kn je potpuno, procijenili smo, za nas nerealna situacija tim više što kontinuirano ulažemo upravo u te objekte. Ono što nije još pokriveno koda nas, a to je Graberje, njega smo prijavili na natječaj koji očekujemo, a to je proširenje kapaciteta vrtića u Graberju, a u sklopu toga je onda i izgradnja samih igrališta koja će se u značajno većem dijelu sufinancirati i naravno potpuno novi vrtić sa deset odgojnih skupina iza Učeničkog doma koji smo također prijavili i u okviru kojega je i uređenje samoga dječjeg igrališta, pa zapravo nije bilo potrebe da apliciramo na ovaj natječaj. Što se tiče pitanja vezano za Savsku ulicu radi se o privatnoj investiciji koja je omeđena s jedne strane sa nasipom rijeke Lonje i Hrvatskim vodama, s druge strane županijskom cestom, mi smo svakako upozoravali nekoliko puta i jednu i drugu od tih institucija da tu postoji mogući problem. Naravno da je na njima bilo da obavještavaju eventualno inspekcijske službe, desilo se ono što se desilo, koliko znam cijela ta sada situacija je odmakla u fazi sanacije, mislim da će kroz dva dana cesta biti puštena u promet. Također ne znam kako će se to pravno riješiti između Županijskih cesta i samog investitora, do sada koliko znam je investitor na tok gradilištu financirao svu sanaciju koja se upravo odvija i koja ide ubrzanim tokom i bit će izvršena. Što se tiče same signalizacije, također su signalizaciju postavljale Županijske ceste, ja ju osobno vidim i ne vidim razloga da bih skretao u satri grad ali mislim da ljudi sada prolaze kroz stari grad jer je to najbrži put prolaska i siguran sam da postoje ove situacije koje Vi navodite, a i živite tamo pa ste vjerojatno direktno upoznati sa tom situacijom pa evo apeliram i na policiju, a i Vi ste gradska vijećnica možete upoznati direktno našeg šefa u Policiji da postave koju policijsku patrola i da rješavaju problematiku prometa u samom gradu. Četvrto pitanje, subvencije gospodarstvu, znači Odbor za gospodarstvo učestvuje aktivno u izgledu javnog poziva. Ono što smo mi zaključili je da je sada ta iskorištenost manja, ali ona će biti veća do kraja godine jer se tokom cijele godine kada se raspišu javni natječaji skupljaju sami pozivi, s obzirom da smo osigurali u Proračunu nešto viška novca onda smo ga usmjerili naravno u gospodarstvo jer nam je prioritet pomagati gospodarstvu, a Grad prvenstveno tu može pomoći malim i eventualno srednjim poduzetnicima tako da su ti iznosi povećani po pojedinim stavkama gdje znamo do prije da imamo potrebe da se koriste i bit će realizirani do kraja godine u Proračunu što će se jasno vidjeti u realizaciji pa će onda Vam biti i jasnije koje stavke su se podigle, a i možemo u pisanom obliku to onda i na neki način predočiti koje stavke javnog poziva su se dodatno podigle, odnosno na koje stavke se stavilo više novaca što će moći naši poduzetnici povući kroz sufinanciranje onda svojih prijava u malo i srednje gospodarstvo. Parket u dvorani, sam ne prolazak na natječaju koji smo se nadali da ćemo proći nije ničim utjecao zapravo na realizaciju samoga projekta, zastoj je zapravo nastao u tome što je nakon provedene javne nabave došlo do žalbe jednog od sudionika javne nabave, samim tim je cijeli proces javne nabave na Državnoj komisiji koja treba odlučiti o tome i to čekamo sada već dva i pol mjeseca, od 22.07. znači čekamo na odgovor Državne komisije da li je bilo kakvih grešaka u javnoj nabavi, da li taj odabrani izvođač će dobiti ili netko drugi, čim to Državna komisija riješi proces ide dalje. Uglavnom financije su osigurane i biti će kroz rebalans osigurane, Gad će pokriti ovaj dio iz Proračuna koji nismo ostvarili kroz planiranu aplikaciju na odjel za sport u okviru Ministarstva turizma. Dvorana u Graberju, problemi su tu sa istim izvođačem radova koji je bio i na vrtiću. Momentalno ne želim ništa prejudicirati, Ugovor je još aktivan, kako će se to razriješiti vidjet ćemo u vremenu koje je ispred nas. Kao gradonačelnik naravno da ni približno nisam sretan sa situacijom na terenu, sa svim onim što imamo, iskreno smo se nadali da će naši osnovnoškolci zapravo već sa ovim danima početka škole biti u dvorani, sada je očito da neće, a kako će se cijela ta priča rasplesti to ćemo vidjeti u periodu koje je ispred nas, da li će doći do raskida Ugovora, da li će neke druge solucije se tu tražiti. U svakom slučaju situacija za sad nije dobra i gradske službe o tome vode računa i biti ćete obaviješteni o svemu u danima koji su ispred nas.

g. Željko Brezovečki – prvo pitanje Vulinčeve ulice, kod groblja u Gornjem Šarampovu cesta je prekopana, kada dodamo zatvoreni most u Savskoj svaki dan pristižu na Grad pritužbe naših građana. Želio bih reći da to nismo mi niti investitori, niti je to gradska cesta niti most, međutim svakim danom trpimo prigovore građana i kada bolje razmislite s pravom, a na kraju zbog neodgovornih poduzetnika koji izvode te radove u našem gradu, kao što je Elektrocentar Petek i tako dalje. Drugo pitanje ili točnije želio bih pohvaliti našeg komunalnog redara i tajnika Sportske udruge gospodina Mužinu kako se može brzo djelovati i rješavati nastali problemi nakon upita na Gradskom vijeću, pa eto zahvalio bih se prije svega na postavljenim stupićima uz Kuma i napokon ono što smo izrealizirali da imamo nogostup da djeca kada idu u školu mogu ići po nogostupu, a ne da su parkirani auti. Isto tako u sportskoj dvorani Žeravinec napokon su promijenjeni tuševi i hvala još jednom. Prema tome, vijećnici pitajte, rješava se brže ako se pita na vijeću. Treće, uočio sam da nedostaje jedan stupić, na Žeravincu roditelji kada voze djecu služe se trikovima pa dođu uz zgradu, prođu željezne garaže i odu skroz s autom po pješačkoj zoni ili točnije po nogostupu i svoje dijete doveze pred vrata škole, pa pozivam komunalnog redara da u najkraćem vremenu zajedno sa komunalnim poduzećem ako može jedan stupić da se montira tamo na sredinu da se to ne bi ubuduće dešavalo. Četvrto, na Žeravincu imamo prostor gdje se dovode kućni ljubimci gdje se mogu igrati i družiti, međutim zbog ovih velikih kiša i nevremena u proteklom tjednu sve pliva u vodi, puno je blata pa su eto građani pustili ponovno kućne ljubimce da šeću po parku, po igralištu, tamo gdje se zapravo igraju djeca kada nemaju neki sat nastave u školi, pa eto ja bih molio ako nekakva separacija ili nekakav šljunak da se tamo nadoveze da ne bi bilo blata pa da to probamo sanirati. Zadnje pitanje, nedostaje prometni znak ograničenja brzine 70 kada se krećemo od Graberja prema Lidlu ili točnije kada dođemo do skretnice gdje se skreće za veliki Konzum sa desne strane nedostaje znak 70. Naprotiv, kada idemo od strane auto puta, to jest od Spara prema Graberju tada na desnoj strani bio je i još uvijek se nalazi znak 70 da je ograničen promet. Pa ako možemo utjecati na zagrebačke ceste jer oni su zapravo vlasnik da se i taj znak postavi na tu desnu stranu kad krenemo od veliko Konzuma prema Lidlu da imamo znak.

Gradonačelnik – mogu reći da je na većinu pitanja poštovani vijećnik Brezovečki dao i pitanje i odgovore i pohvale i u tome mogu se složiti sa svime. Koliko sam shvatio sve ovo što je on naveo je i problematika koja je rješiva, koja mislim da su sitni komunalni radovi koji će Komunalni centar razmotriti i onda, pretpostavljam, i riješiti. Ova problematika državnih cesta, stupić, tuševi, sportski tereni, mogu se samo zahvaliti vijećniku na pitanju, mislim da nema šta tu posebno reći, osim da je evo to famozno područje ceste od Ivanić-Grada prema Kloštru u dužini od nekakvih 30 metara neasfaltirano već četiri, pet mjeseci jer nije završena investicija, tu još ide jedno okno koje se još mora iskopati dodatno, izbetonirati, vjerojatno još neko vrijeme neće biti asfaltirano, a evo i na neki način pozdravljam gospođu koja mi kuha kavu svako jutro i podsjeća me isto na tu cestu s obzirom da putuje iz Kloštar Ivanića pa me uvijek pita kad će to biti asfaltirano, nemam pravi odgovor na to pitanje.

g. Renato Mikac – prvo pitanje vezano je za Muški rukometni klub Ivanić. Znamo za situaciju koja se desila sada prije nekoliko dana, da li Grad ima kakvo očitovanje na to i da li iz Grada netko je bio u Nadzornom odboru da je mogao pratiti situaciju oko financija. Drugo pitanje vezano je za vodu. Naime, imamo najskuplju vodu u, mislim da u Hrvatskoj. Po kojim to ide kriterijima i po kojim cjenicima. Zadnje pitanje bi bilo, mada je možda još rano, da li Grad planira umirovljenicima dati božićnicu budući su bili uskraćeni za uskrsnicu pa možda bi bilo dobro da dobe božićnicu malo povećanu.

Gradonačelnik – ukratko, što se tiče Muškog rukometnog kluba mogu reći da jesam upoznat sa situacijom koja je do sada, da se tu radi o određenom poreznom nadzoru koji je tamo proveden na temelju čega su izrečene neke kazne vezano, mislim, za pravilno ispunjavanje putnih naloga u nekakvom vremenskom periodu, da je tu izrečena određena kazna koju Klub u ovakvom obliku ne može ispuniti i da je odluka Kluba da se zapravo krene na formalno osnivanje novog Kluba koji će krenuti iz nižeg ranga natjecanja u odnosu na ovo u kojem je sadašnji Klub u natjecanju. Ja sam čitav život bio u Rukometnom klubu u funkciji, sada nisam, ali znam da neki članovi jesu bili u tom Klubu i da imaju saznanja o tome. Vidjet će se što će se desiti ali nema znakova da je tu netko ukrao nekakve novce ili da su novci ne znam na koji način nešto potrošeni već je to kazna prvenstveno vezana uz neadekvatno ispunjavanje putnih naloga i po tom pitanju s tim da proces još nije gotov pa vjerojatno kad bude gotov proces onda ćemo imati i nekakve druge podatke i tražiti ćemo. Oko toga u Gradu ima službenik koji se bavi praćenjem stanja udruga i on ima uvid u sve pa možete dobiti to i u pismenom obliku, ne znam, saznanja, odgovore ili što god Vas zanima. Što se tiče cijene vode i svega što je vezano uz vodu nisam baš siguran da imamo najskuplju vodu, ali možemo zatražiti od našeg poduzeća koje se bavi distribucijom vode da Vam da isto pisani odgovor i neke usporedbe s drugim cijenama vode i zašto je tolika cijena vode ili nije i sve po pitanju vode, a evo imamo i tonski zapis što ste pitali pa predlažem da Vam oni zapravo odgovore na pisani način jer ja sada što god bih rekao ne bi bilo točno izrečeno. Božićnica je u planu da se isplati, u onom zadnjem našem nekakvom planu Proračuna, znate i sami koliko je u Proračunu predviđeno za to, na onaj način koji je bila i do sada isplaćivana tako će biti ove godine po svim istim kriterijima kao što je i svake godine do sada bila isplaćivana.

g. Lovorko Matković – imam nekoliko pitanje, o nekima se razgovaralo, Pošta u Graberju ne znam da li imate kakvih novih informacija i tako dalje, ljudi to pitaju što se tamo dešava i pitaju oko rekonstrukcije ulice kroz Brešku Gredu i Trebovec, državna cesta, kakva je to faza, šta se radi. Zatim u Šumećanima, nisu bukobrani nego bokobrani koji štite ljude, pješake od trgovine pa prema zavoju gore, to je bilo u planu za napraviti, to ima valjda i u projektu, ali nije nikada postavljeno pa pitaju ljudi da li će se to popraviti. Bukobrani na autocesti uz Brešku Gredu isto je bilo već pričanja o tome, možda bi sada bilo idealno vrijeme da se podsjeti Državne ceste za slijedeću godinu da to stave u realizaciju. Savska ulica kod Fontane, neki ljudi pitaju da li postoji mogućnost usporivača prometa. To su pitanja za koja ako mi možete dati informaciju, a za slijedeće vijeće pošto je počela nova pedagoška godina, sad smo čuli malo o vrtiću, a mene bi interesirao broj koliko je djece upisano, koliko je neupisano, koliko je upisano prvašića u osnovne škole, koliko djece u Srednju školu, Visoku školu i recimo koliko imamo prognanika ovdje koji su protjerani i stranih radnika. Mislim da bi to i građane isto interesiralo, a i mi kao vijećnici da malo znamo kakva je situacija da možemo uspoređivati godine prije i kakva je situacija.

Gradonačelnik – za Graberje još ne mogu odgovoriti nešto, sva pitanje nisu vezana usko uz gradsku upravu rekao bih da uz Grad jesu, ali za sve su odgovorne neke druge službe, ili se radi o Hrvatskim cestama, Autocestama i tako dalje. Ono što mogu reći je da znam da je cesta u fazi projektiranja i da se planira, u projektiranju idemo prema građevinskoj dozvoli nadam se pa ćemo tražiti još jednom i pisano mišljenje. Znam i za te bokobrane u Šumećanima da su bili u planu ali da tada nisu napravljeni evo to opet ćemo uputiti prema Hrvatskim cestama. Bukobrani su tema već jedno pet godina pa ćemo opet probati ponoviti i nešto po tom pitanju pogurati. Kod Fontane se projektira kružni tok i vjerujem da je moguće već iduće godine da tamo dobijemo kružni tok koji će onda usporiti promet u svim smjerovima, a prije znači mosta i u onome dijelu. I ovo sada sam već zapisao kao prvo pitanje Vaše za iduće Gradsko vijeće na koje gotovo niti na jedno osim broj rođene djece koje Grad ima direktno podatke, ovo sve ostalo moramo tražiti od službi van Grada, od osnovnih škola. Srednje škole i tako dalje pa ćemo evo probati kroz naš odjel dobiti informacije koliko po tim stavkama imamo, Grad nema te podatke, ali zapisao sam pa ćemo vidjeti, potruditi ćemo se do idućeg vijeća, 90% ovoga nije direktno uz nas vezano i teško mi je nešto garantirati.

Gđa. Mirna Češković – most u Prunicama u Posavskim Bregima je kao saniran, jeste se probali prevesti i da li ste primijetili razliku od prije sanacije. Baš i nije velika razlika, most je i dalje skakaonica, možda ne baš takva kakva je bila. Da li ste o tome obavijestili ponovno Županijske ceste da ni dalje nije onako kako bi trebalo biti? Ne znam tko to radi i zašto se tako radi, ali ako se nešto plaća trebalo bi se napraviti onako kako treba biti. Gdje je zapela sanacija Savske ulice kod crkve na Poljani, to već dulje vrijeme čekamo. Također, vidim da ćemo trebati nekoliko sanacija u Ulici kralja Tomislava, vidim da je tlo isto na dosta mjesta propalo i zanima nas šta je sa nogostupom u Posavskim Bregima, kada ćemo dobiti novi.

Gradonačelnik - što se tiče mosta Županijske ceste su investitor, izvođač je iz Dugog Sela ili Rugvice. Već smo kontaktirali, sama prometnica je županijska prometnica, oni vode brigu o tome. Ono što mogu reći, a vezano je na Vaše treće pitanje pa da to povežem, da smo mi u procesu javne nabave za izvođenje nogostupa, s obzirom da s lijeve i desne strane nogostupa fali. Znači, povezat ćemo nogostup i s jedne strane i s druge i lagano krenuti još jedno 250 m prema centru Posavskih Brega u ovoj godini, toliko ćemo, ja mislim, imati vremena da nas posluži prije zime završiti i iduće godine dalje ide izmjena nogostupa skroz do škole, rekao bih možda malo dalje, ali u planu je promjena nogostupa u idućoj godini u dobrom dijelu Posavskih Brega, povezivanje samoga mosta koji je već izveden. Ne znam da li su Županijske ceste preuzele taj most ili nisu, to je opet vezano uz Vaše pitanje vezno za ove sve ostale ulice, to sam već govorio da, koliko znam, gdje su gradske ceste Grad nije preuzeo niti jednu tu cestu, za nas te ceste nisu završene, a nisu niti za investitora, znači Hrvatske vode koje također nisu preuzele ceste, nadzor je reagirao i izvođač će morati sve to popraviti ukoliko to želi naplatiti. Znači ništa od toga nije plaćeno i sve će se to morati ponoviti, sve ove lokacije koje ste Vi naveli, i Savska, Poljana, centar grada, sve to i kad će se to popraviti ovisi o investitoru a to je Vodovod i odvodnja Zagrebačke županije, o izvođaču ovisno o dijelu dionice da li je ECP, da li je Cvipek, da li je Kapitel, svatko je na kojem dijelu ne znam gdje, tada će im biti plaćeno, a ako se to do kraja trajanja Ugovora ne riješi tada će se raskidati Ugovor i angažirat će se novi izvođač koji će tada popravljati opet te dionice cesta.

1. **TOČKA**

Predsjednik Gradskog vijeća – svi ste dobili uvodno izvješće i materijale vezano uz ovu točku pa ne znam da je potrebno uvodno obrazloženje, otvoriti ćemo raspravu te ukoliko bilo pitanja kolegica Škrgulja je ovdje i odgovoriti će na sve što će biti potrebno.

Gđa. Maja Krnjević – nije baš vezano samo uz izvješća, ovoje prilika da i nešto sugeriramo. Naime, naš Muzej je u prostoru u kojem je. U drugom dijelu iste zgrade nalazi se Radio Ivanić. Da li Grad razmišlja o tome da se Radio Ivanić preseli na neku drugu lokaciju, a da se ovi prostori koje trenutno koristi Radio Ivanić ustupe Muzeju kako bi se isti mogao proširiti, kako bi se mogli napraviti ozbiljni dobri postavi i kako bi mogla biti nekakva stalna postava nečega kako bi taj Muzej, u pravom smislu riječi, i zaživio.

Predsjednik Gradskog vijeća – trebali ste kolegi Mikcu reći da postavi četvrto pitanje jer ovo je bilo za aktualni sat, ali odgovoriti će gradonačelnik.

Gradonačelnik – odgovoriti ću ja iako vjerojatno i ravnateljica bi mogla dobrim dijelom odgovoriti, na jedan dio barem, ovog pitanja. Što se tiče ove zgrade Muzeja u kojoj je sada ona je previđena za obnovu i rekonstrukciju i konstrukcijsku obnovu koja je samim potresom narušena i kompletnu obnovu zgrade. U tijeku smo projektiranja i projekata i ta će se zgrada u potpunosti obnoviti. S te strane mogu pohvaliti Muzej s obzirom i na obnovu koja ide i u Dubrovčaku Lijevom stara škola koja je već u fazi obnove i tako će biti obnovljena i ta zgrada. Ono što je plan Grada i što smo već rekli, a to je da će se Radio Ivanić-Grad seliti iz tih prostora. Prostor koji će biti namijenjen za Radio Ivanić je zapravo u zgradi Pučkog otvorenog učilišta na katu gdje su sada prostorije Visoke škole. Vi znate da smo prošle godine od Županije dobili cijelo krilo učeničkog doma. To krilo već iduće godine ide u obnovu, mogu sada najaviti da će se kroz proračun vidjeti da planiramo u idućoj godini riješiti jednu etažu tog prostora Visoke škole, a to je prizemlje i također krov na krovištu pošto prokišnjava i po mojoj nekakvoj skromnoj procjeni kroz nekakve dvije godine bi se mogla desiti ta cijela rošada znači da Visoka škola se miče iz Pučkog otvorenog učilišta, da odlazi u nove prostore koji se za nju uređuju, da Radio Ivanić-Grad seli onda u prostore Visoke škole, znači iznad Pučkog, a da Muzej dobiva na korištenje cijelu zgradu koja je i sada i koja će biti, ja se iskreno nadam, u obnovi i potpuno obnovljena.

Gđa. Rosana Škrgulja – ukratko se predstavila te navodi da je zadnjih nekoliko mjeseci ravnateljica Muzeja Ivanić-Grada, diplomirana sam povjesničarka i arheologinja i prije toga sam četrnaest godina radila u Sisačkom muzeju kao kustosica, trenutačno sam na stupnju više kustosice i nadam se da ću dalje napredovati u struci. Dobra je ekipa u Muzeju, dobra energija i nadam se da će svi građani Ivanić-Grada i okolice moći više saznati o svojoj baštini, cijeniti je više i saznati i naučiti mnoge stvari i nadam se da će Muzej Ivanić-Grada aktivno sudjelovati i u kulturi i u turizmu, dođite, posjetite nas, već sada imamo svašta za pokazati vam.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**Muzeja Ivanić-Grada za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Obzirom da rasprave o predmetnoj točci nije bilo prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**Gradske zajednice športskih udruga Grada Ivanić-Grada za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3.TOČKA**

g. Krešimir Ceranić – vezano uz Ivakop moram se dotaknuti problema koje imamo na Bregima sa zelenim otokom. Sve više ljudi ostavljaju sa strane smeće. Doslovno smeće, niti se to razvrsta, imamo užasnu sliku u selu tako da ovim putem bih apelirao na ljude da probaju da to ne rade jer će se morati na kraju postaviti kamere i na neki način će se to morati riješiti. Ovom bih prilikom zahvalio i direktorici i zaposlenicima Ivakopa koji su brzo danas reagirali, danas je prijavljeno i danas su riješili.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**trgovačkog društva IVAKOP d.o.o. za komunalne djelatnosti**

**za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Gđa. Maja Krnjević – obzirom da je tu direktor Ivaplina iskoristila bih priliku i zamolila ga da objasni građanima što se zapravo zadnje vrijeme dogodilo, zašto računi dolaze kako dolaze, dakle ona pitanja koja konstantno vjerojatno šalju i vama i nama pa da riješimo nekakve nedoumice da im se to malo pojasni, ja bih vas molila da kažete što se to promijenilo, gdje smo bili, gdje smo sada i u kom periodu će to sve skupa sjest na svoje. Radi se o tome da idu očitovanja, pa da onda idu dvomjesečni računi ili kako već, uglavnom malo je zbrka pa ljudima nije jasno pa vas molim da to objasnite.

Predsjednik Gradskog vijeća – raspravljamo o 2021. godini, ali eto kratku informaciju kolega Halaš možete dati.

g. Siniša Halaš – vezano na Vaše pitanje, to su svakodnevna pitanja koja mi dobivamo, na neka možemo odgovoriti na neka ne možemo odgovoriti. Na žalost većina toga sada ovisi o HEP Plinu Osijek što se tiče računa i prodaje samog plina. Oni se još uvijek zbrajaju isto, ne znaju gdje su i šta su, dobili su i Brod plin, i nas, i Zelinu, tu su dobili veći broj potrošača i prilagođavaju sustav svojim novim računima, znači novim kupcima i svemu tome. Ima nekih adresa koje su došle krivo, ima nekih računa koje još uvijek nisu dobili, gdje je odgovor od HEP-a, znači oni koji nisu dobili račune, da su to paušalni računi tko nema potrošnju, znači još uvijek nisu prilagodili sustav tome. Očitanje ide svaka tri mjeseca, ali ako javite do šestoga u mjesecu, znači narednom mjesecu za mjesec prije onda ide račun po stvarnim količinama. Inače svaka tri mjeseca ide stvarno očitanje, između je procjena potrošnje prema dosadašnjoj nekoj potrošnji od godina prije. Računi nisu izašli za sedmi i osmi mjesec, iz HEP-a to nisu najavili, kasnije su rekli kada smo i mi počeli dobivati upite i to, da zbog njihovih kolektivnih i tih nekih stvari nisu izdali račune za sedmi i osmi mjesec. Sad oni isto mijenjaju politiku, ljudi dobivaju svakakve odgovore od njih, da je to samo sedmi i osmi mjesec, da je tromjesečno, da smo mi zatražili tromjesečno. Danas sam zvao u HEP Plin isto zbog toga i oni imaju kao puno reklamacija na račune, ne samo kod nas nego i Brod i sve kako su dobili, i ne snalaze se u tome. Tako da oni love priliku svaka tri mjeseca, svaka dva, to će se sada kroz naredni period kroz mjesec, dva bi se trebalo to stabilizirati da dolaze računi svaki mjesec. Pogotovo za one koji javljaju stanje, znači gdje je stvarno stanje, i ti ne bi trebali imati razlike u odnosu na ono što je bilo prije kod nas. Onda je bilo očitanje svaki mjesec, to je bilo i zbog nas, znači radi same količine koju smo i mi kupovali, sada mi ne kupujemo kao Ivaplin plin nego HEP prodaje plin i zato je svaka tri mjeseca, prema Zakonu u principu mi moramo minimalno dva puta godišnje, mi smo to stavili na četiri puta godišnje radi same kontrole i svega, a dok oni rade račune znači ja ne mogu utjecati trenutno na to da li će to biti na mjesečnoj bazi, dvomjesečno ili tromjesečno.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**trgovačkog društva IVAPLIN d.o.o. za distribuciju i opskrbu plinom**

**za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Obzirom da rasprave o predmetnom nije bilo prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu i financijskom poslovanju**

**trgovačkog društva Komunalni centar Ivanić-Grad d.o.o. za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

g. Mario Mikulić – podsjećam da je na prethodnoj sjednici, 10. sjednici 11. srpnja Komunalni centar podnio zahtjev za Izmjene i dopune Općih uvjeta isporuke usluge obavljanja dimnjačarskih poslova te smo tu suglasnost i ishodovali, no međutim kod rađenja čistopisa uočio sam da se potkrala pogreška gdje je u čl. 11 radilo se o više stavaka, gdje je 1. stavak brisan, 2. je ostao nepromijenjen i dodani su 3., 4. i 5. stavci no međutim u obrazloženju koje je dano na vijeće došlo je do zamjene brojeva stavaka tako da onda tekst u suštini ne bi bio onakav pravi kakav bi trebao. Iskoristio sam tu priliku budući se radilo o još nekakvim izrazima koji su korišteni iz prethodnih odluka o obavljanju dimnjačarskih poslova i podnio zahtjev da se ti Opći uvjeti isporuke naprave iznova, da se ishoduje ta prethodna suglasnost i na taj način sam sastavio i obrazloženje da bi trebalo napraviti ispravak tih nomotehničkih pogrešaka koje su nastale prilikom uređivanja teksta navedenih Izmjena, zatim izmjene teksta na način da se umjesto pojma dimovodni objekti upotrebljava pojam dimnjak i dimovod, ovisno o čemu je riječ u određenom dijelu teksta, te usklađivanje ostalih pojmova kroz cjelokupni tekst Općih uvjeta. Dostavili smo prijedlog kao trgovačko društvo Općih uvjeta isporuke tih komunalnih usluga, nadam se da ste to sve dobro razmotrili, da ćete uvažiti ovo moje obrazloženje i da će se takva suglasnost i donijeti.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o davanju prethodne suglasnosti Komunalnom centru Ivanić-Grad d.o.o. na Opće uvjete isporuke komunalne usluge obavljanja dimnjačarskih poslova**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gradonačelnik – što se tiče Polugodišnjeg izvješća manje-više ono je u nekom standardiziranom obliku koji gotovo svake godine dostavljamo Gradskom vijeću gdje se dosta jasno i iščitava i ono što je bilo i ono što je, također su ovdje i pobrojani po našim upravnim odjelima svi najznačajniji akti koji su tu doneseni bilo iz područja sporta, kulture, djelovanja civilnog društva, socijalne politike, zaštite, gospodarstva, komunalnog redarstva i svega ostaloga. Ja na neki način tu stojim na raspolaganju za sva eventualno postavljena pitanja. Ono na što se mogu i što je uvijek najzanimljivije osvrnuti se to je da i po broju zaposlenih smo na istoj razini kao što smo bili i prije, da su navedene sve odluke što se tiče mene kao gradonačelnika, a i svih onih odluka koje su po javnim pozivima i prema udrugama, civilnom društvu izlistane, također i javne nabave značajnije i nabave manjeg oblika. Mislim da je vrlo čitljivo i jasno svima vama, a uostalom i kao gradski vijećnici ste i kroz Gradska vijeća u toku i upoznati sa svim onime što je tu i izneseno. Ono također što možemo reći je da su prihodi u ovoj godinu u odnosu na prošlu u prvih šest mjeseci u porastu, da imamo 18,9 % više smo uprihodovali nego u isto vrijeme prošle godine što je naravno za nas zadovoljavajuće, da su sva financijska izvješća prema državi i prema Ministarstvu financija podnesena, da su podnesena na vrijeme. Također, kroz informatizaciju i ministarstva i Grada u svim segmentima da Grad prat sve zakonske obaveze, da nekakve kontrole Državne revizije u ovom dijelu o kojem sada govorimo nije bilo i da je opća situacija u Proračunu dobra. Ne mislim sada u detalje čitati svaku odluku, stojim na raspolaganju za sva eventualna pitanja ako nekome nije nešto jasno i zahvaljujem i svim gradskim službama koje su i većinu ovih dokumenata po šestomjesečnom našem radu pripremile.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada**

**Ivanić-Grada za razdoblje siječanj – lipanj 2022. Godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**8. TOČKA**

Gđa. Tamara Mandić – Polugodišnji izvještaj o izvršenju proračuna Grada Ivanić-Grada za 2022. godinu temelji se na Proračunu Grada Ivanić-Grad za 2022. godinu, usvojenom na 5. sjednici Gradskog vijeća u prosincu 2021. godine i I. izmjenama i dopunama Proračuna za 2022. godinu usvojenim na 9. sjednici Gradskog vijeća u svibnju 2022. godine. Polugodišnji Izvještaj o izvršenju Proračuna za 2022. godinu sadrži sve prihode i primitke te rashode i izdatke Grada kao nadležnog Proračuna i proračunskih korisnika. Tu bih napomenula da nam Visoka škola od 01. siječnja 2022. godine izašla je iz Registra proračunskih korisnika te više nije u izvještajima za 2022. godinu, znači Visoka škola samostalno izvještava Ministarstvo financija. Ukupno ostvareni prihodi u periodu od 1. do 6. mjeseca 2022. godine iznosili su 41.118.000,00 kn što je za 18% više u odnosu na 2021. godinu Prihodi poslovanja u 2022. godini ostvareni su u iznosu od 40.459.000,00 kn što je za 17% više u odnosu na 2021. godinu, a u odnosu na Plan ostvareno je 38% planiranog iznosa. Najveće povećanje prihoda u usporedbi s prošlom godinom ostvareno je kod prihoda po posebnim propisima, odnosno rudna renta koja je u odnosu na 2021. godinu povećana za 57%. Pomoć iz inozemstva i od subjekata unutar općeg proračuna ostvarena su za Projekt rekonstrukcije Dječjeg vrtića Ivanić-Grad objekt Tratinčica Posavski Bregi, zatim za Projekt Zaželi te projekt energetske obnove zgrade civilne zaštite i Vatrogasne postrojbe. Primici od financiranja imovine iznose 1.287.000,00, to su primici iz kreditnog zaduženja i tim kreditnim zaduženjem financirana je izgradnja sportske dvorane u Graberju i rekonstrukcija Dječjeg vrtića Žeravinec. Što se tiče rashoda, ukupni rashodi ostvareni su navedenom razdoblju u iznosu 36.160.000,00 kn što je u odnosu na 2021. godinu smanjenje za 6,2%. Ostvarene rashode čine rashodi poslovanja i rashodi za nabavu nefinancijske imovine. Rashodi poslovanja ostvareni su u iznosu od 30.451.000,00 kn ili za 10% su manji nego u istom razdoblju 2021. godine. Rashodi poslovanja odnose se na rashode za zaposlene u iznosu od 10.746.000,00 kn, materijalne rashode u iznosu 13.134.000,00 kn te financijske rashode, subvencije, pomoći dane u inozemstvu i unutar općeg proračuna, naknade i ostale rashode u ukupnom iznosu od 6.572.000,00 kn. Rashodi za nabavu nefinancijske imovine ostvareni su u iznosu od 5.709.000,00 kn u odnosu na 2021. godinu to je povećanje od 23%. Rashodi za nabavu nefinancijske imovine odnose se na izgradnju sportske dvorane u Graberju, izgradnju produžetka ceste Ulice Cvjetka Krnjevića u Ivanić-Gradu, izgradnja šetnice uz rijeku Lonju od Plinskog mosta do kanala Žeravinec i od Savske ulice prema jugu cca 200, zatim izgradnja rekonstrukcije Dječjeg vrtića Žeravinec te završetak uređenja male sale u Pučkom otvorenom učilištu. Izdaci za financijsku imovinu i otplatu zajmova ostvareni su u iznosu od 3.235.000,00 kn. To su bili izdaci za otplatu redovitih rata za kredite koji se odnose na kredite Addiko banke i Hrvatske banke za obnovu i razvitak. Višak primitaka i prihoda koji je raspoloživ u slijedećem razdoblju iznosi 4.465.589,00 kn.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Polugodišnji izvještaj o izvršenju Proračuna**

**Grada Ivanić-Grada za 2022. godinu**

Izvještaj prileži zapisniku i čini njegov sastavni dio.

Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**9. TOČKA**

Gradsko vijeće jednoglasno je sa 12 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

Gđa. Tamara Mandić - II. izmjenama i dopunama Proračuna Grada Ivanić-Grada za 2022. godinu predlaže se povećanje prihoda i primitaka za 6.544.723,00 kn ili 5% od izvornog Proračuna te se predlaže da se prihodi i primici utvrde u ukupnom iznosu 136.792.236,40 kn. Ovim izmjenama i dopunama Proračuna nisu se mijenjale projekcije za 2023. i 2024. godinu. Najznačajniji razlozi za predlaganje ovih II. izmjena i dopuna Proračuna su ti da su prihodi planirani sukladno procjeni ostvarenja te tekuće i kapitalne potpore usklađene su sukladno očekivanjima. Od prihoda povećani su opći prihodi i primici za iznos od 5.114.840,00 kn, prihodi od rudne rente za iznos od 2.700.000,00 kn, prihodi od prodaje građevinskog zemljišta u vlasništvu Grada za iznos od 1.000.000,00 kn te prihod od kapitalnih pomoći od Zagrebačke županije koji je ostvario Muzej Ivanić-Grada za iznos od 4.064.383,00 kn. Smanjeni su primici od zaduživanja za iznos 1.200.000,00 kn.

a)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 glasom suzdržan usvojena

**O D L U K A**

**o II. izmjenama i dopunama Proračuna Grada Ivanić-Grada za 2022. godinu**

b)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 glasom suzdržan usvojena

**ODLUKA**

**o II. izmjenama i dopunama**

**Odluke o izvršavanju Proračuna Grada Ivanić-Grada za 2022. godinu**

c)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 11 glasova za i 1 glasom suzdržan usvojene

**II. Izmjene i dopune**

**Programa javnih potreba u kulturi na području Grada Ivanić-Grada u 2022. godini**

d)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene i dopune**

**Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu**

e)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene i dopune Programa**

**javnih potreba u sportu na području Grada Ivanić-Grada**

**za 2022. godinu**

f)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**I. izmjene i dopune PROGRAMA**

**javnih potreba u provedbi programa i projekata udruga civilnog društva Grada Ivanić-Grada u 2022. godini**

g)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene i dopune Programa**

**javnih potreba u vatrogastvu i civilnoj zaštiti**

**Grada Ivanić-Grada u 2022. godini**

h)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene i dopune Programa građenja komunalne infrastrukture na području Grada Ivanić-Grada za 2022. godinu**

i)

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene Programa održavanja komunalne infrastrukture za 2022. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**10. TOČKA**

Predsjednik Gradskog vijeća – napominje da je sukladno čl. 55. Poslovnika predlagatelj akta gradonačelnik podnio amandman na prijedlog ove Odluke, a obzirom da je podnio predlagatelj akta o amandmanu se ne glasa posebno jer postaje sastavni dio prijedloga akta te je objedinjen u ovom prijedlogu Odluke.

gđa. Sandra Abramović – u materijalima je dostavljen konačni prijedlog Plana. Izmjene Urbanističkog plana izradio je Arhitektonski fakultet Sveučilište u Zagrebu. U odredbama za provođenje izvršene su izmjene u smislu usklađenja s važećim propisima i podacima javno pravnih tijela te su odredbe općenito poboljšane u cilju realizacija gospodarskih investicija. Smanjena je minimalna površina čestice koju je potrebno ostvariti za gospodarsku namjenu sa 2000 na 1500 m², povećana je maksimalna izgrađenost čestice sa 40 na 50% za gospodarsku namjenu, a isto tako proporcionalno za mješovitu M1 i M2 namjenu, ukinut je dosadašnji kriterij potrebne minimalne površine čestice od 2500 m² u mješovitoj namjeni, ukinuta je obaveza minimalne tlocrtne površine zgrade na čestici mješovite namjene koja je bila do sada 60 m² i poboljšani su kriteriji za određivanje potrebnog broja parkirališnih mjesta za zgrade gospodarske namjene, poboljšani su i detaljnije određeni uvjeti za izgradnju solarnih elektrana i pratećih građevina unutar obuhvata Plana.

Kartografski dio izvjestiteljica je obrazložila uz prezentaciju.

Gđa. Maja Krnjević – obzirom na jedno od mojih onih pet pitanja koje se odnosilo na industrijsku zonu, to znači da će ovim novim bit, ako sam dobro razumjela, omogućeno lakše doći do što su zapravo neki od investitora i kupaca htjeli.

Gđa. Sandra Abramović – u svakom slučaju cilj je bio omogućiti osigurati bolje uvjete i odredbe u Planu da bi se mogle omogućiti sve investicije koje bi se mogle pojaviti. Zahtjevi investitora nisu bili u ovom smjeru određeni ali naš cilj je da se Prostorni plan i Urbanistički plan proba dovesti na razinu da što manje imaju problema u realizaciji, ali u svakom slučaju i prostorni i urbanistički planovi su planovi koji su u konstantnoj izmjeni ovisno o potrebama, specifičnim potrebama investitora.

g. Željko Brezovečki – želio sam dati jedan prijedlog za ubuduće kada budete imali prezentaciju ovako i da možemo pogledati na ovom velikom ekranu, da si uzmete jedan crveni laser pa da nam odmah malo sa laserom pokažete u kojoj se to dionici nalazi jer ćemo lakše moći pratiti, ovako je malo teže, vi čitate i idete redom, a ne možemo se snaći na vašim kartama.

Gđa. Maja Krnjević – moram pitati kao što sam pitala za građevinare, odnosno inženjere građevine u Gradu da li su gledali za Savsku ulicu kada je investitor krenuo s kopanjem, tako i Vas što se tiče arhitektonskog dijela i zaštite grada kao takvog, odnosno one cjeline koja to je i dalje stoji ono klesarstvo u Savskoj ulici malo niže od rampe, znate o kome se radi, kod Selca. Da li se po tom pitanju što napravilo, tu smo postavljali nebrojeno pitanja i tu se sa više razina može intervenirati, ali konkretno i u ovom arhitektonskom dijelu to je jedan od objekata koji je tamo, jedna od rijetkih građanskih kuća u Ivanić-Gradu možemo tako reći.

Sandra Abramović – ja na ovo pitanje ne bih mogla odgovoriti jer ne tiče se ovog konkretnog Urbanističkog plana i prostornog planiranja, to je možda tema za neke druge institucije ili druga vijeća.

Predsjednik Gradskog vijeća – potruditi ćemo se saznati odgovor pa će te ga dobiti.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**ODLUKA**

**o donošenju II. izmjena i dopuna Urbanističkog plana uređenja UPU-3 zone gospodarske namjene na području Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa. Tamara Mandić – Predmet ove Odluke je odobravanje financiranja i izvođenja radova na rekonstrukciji Moguševe ulice i izgradnji nogostupa II. faza u Ivanić-Gradu. Temeljem Odluke o odabiru najpovoljnije ponude za izvođenje radova na rekonstrukciji Moguševe ulice i izgradnji nogostupa II. faza u Ivanić-Gradu po provedenom otvorenom postupku javne nabave kao najpovoljnija odabrana ponuda trgovačkog društva Gradnja Lipovec d.o.o. iz Kloštar Ivanića. Na otvoreni poziv pristiglo je sedam ponuda. Odabrana ponuda je bila ispod procijenjene vrijednosti nabave te je odabrani ponuditelj zadovoljio sve tražene uvjete. Kriterij za odabir najpovoljnije ponude je bila najniža cijena u iznosu od 90% i jamstveni rok za izvedene radove 10%. Gradnja Lipovec ponudila je jamstveni rok u trajanju od pet godina. Projekt rekonstrukcije Moguševe i izgradnja nogostupa sufinancirat će se i sredstvima Ministarstva prostornog uređenja, graditeljstva i državne imovine u iznosu od 50.000,00 kn.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o odobravanju financiranja i izvođenju radova na rekonstrukciji Moguševe ulice i izgradnji nogostupa (II. faza) u Ivanić-Gradu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Gđa. Marina Šiprak – pred vama je prijedlog Odluke o odabiru najpovoljnije ponude za kupnju nekretnine u vlasništvu Grada Ivanić-Grada označene kao k.č.br.3343/69, a koja je upisana u zk.ul. 2792 k.o. Ivanić-Grad.Za ovu nekretninu Grad Ivanić-Grad je raspisao javni natječaj za prodaju nekretnina u vlasništvu Grada Ivanić-Grada koji je bio objavljen 23.lipnja 2022. godine. Povjerenstvo za raspolaganje nekretninama u vlasništvu Grada Ivanić-Grada je otvorilo ponude na ovaj javni natječaj na sjednici održanoj 15. srpnja 2022. godine te je utvrdilo kako su za ovu nekretninu pristigle dvije ponude i to ponuda ponuditelja trgovačkog društva SEA VIEW MT BULIDING d.o.o. sa ponuđenom cijenom u iznosu od 631.304,59 kuna, te ponuda ponuditelja trgovačkog društva FORESIGHT d.o.o. sa ponuđenom cijenom za premetnu nekretninu u iznosu od 263.250,01 kn. Obje navedene ponude bile su pravovremene i potpune. Vezano za donošenje ove Odluke treba naglasiti da je početna cijena predmetne nekretnine utvrđena javnim natječajem bila 247.000,00 kn. S obzirom na to da je ponuditelj trgovačko društvo SEA VIEW MT BUILDING d.o.o. ponudilo višu kupoprodajnu cijenu za predmetnu nekretninu predlaže se donošenje Odluke o odabiru trgovačkog društva SEA VIEW MT BUILDING d.o.o. iz Ivanić-Grada, Ulica Stjepana Gregorka 139 kao najpovoljnijeg ponuditelja za kupnju nekretnine označene kao k.č.br. 3343/69, upisana u zk.ul. 2792, k.o. Ivanić-Grad sa ponuđenom cijenom za ovu nekretninu u iznosu od 631.304,59 kn. Treba još reći da s obzirom na ponuđenu cijenu za kupnju ove nekretnine koja prijelazi iznos o kojem može samostalno odlučivati gradonačelnik o raspolaganju nekretninama u vlasništvu Grada predlaže se da Gradsko vijeće donese ovu Odluku.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 glasom protiv usvojena

**O D L U K A**

**o odabiru najpovoljnije ponude za kupnju nekretnine u vlasništvu Grada**

**Ivanić-Grada k.č.br. 3343/69 k.o. Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA**

Gđa. Marina Šiprak – pred vama je prijedlog Odluke o davanju suglasnosti za kupnju nekretnine označene kao k.č.br. 2/1 upisana u z.k. uložak broj 367 u k.o. Breška Greda koja je površine 110 370 m² i koja je u naravi letjelište u vlasništvu RH. Ministar prostornog uređenja, graditeljstva i državne imovine donio je Odluku o prodaji nekretnine Gradu Ivanić-Gradu po cijeni od 520.000,00 kn sukladno procjembenom elaboratu koji je izradio stalni sudski vještak za graditeljstvo i procjenu nekretnina i koji je potvrdila Služba za tehničke poslove Ministarstva. Kao što je bilo navedeno i u prethodnom obrazloženju s obzirom na cijenu ove nekretnine, a koja je zapravo po Statutu i Zakonu može odlučivati isključivo Gradsko vijeće predlažemo stoga usvajanje ove Odluke.

gđa. Maja Krnjević – samo da slušateljima bude malo jasnije. Naime, za konkretnu česticu već je bilo zahtjeva i prije deset godina i više da Grad to otkupi međutim evo do sada stvarno nismo imali tu priliku, a definitivno takav jedan aerodrom treba, ne samo sportskim letačima, već treba i avionima, odnosno malim letjelicama koje se mogu koristiti u poljoprivredi i tako dalje, Dakle, definitivno to treba podržati i zato ćemo i podržati.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o davanju suglasnosti za kupnju nekretnine k.č.br. 2/1 u k.o. Breška Greda**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14. TOČKA**

Gđa. Tamara Mandić - Vatrogasno vijeće Javne vatrogasne postrojbe Grada Ivanić-Grada na svojoj 6. sjednici, održanoj 1. rujna 2022. godine, donijelo Odluku o kreditnom zaduženju vatrogasne postrojbe kod Hrvatske banke za obnovu i razvitak za nabavu dugotrajne imovine i to za nabavu vatrogasnog kombiniranog vozila. Radi se o dugoročnom kunskom kreditu iz sredstava HBOR-a sukladno programu kreditiranja „Investicije javnog sektora“ putem izravnog kreditiranja. Iznos kreditnog zaduženja je 900.000,00 kuna na rok od 10 godina bez počeka, s dospijećem prve rate 28. veljače 2023. godine. Kamatna stopa je fiksna i iznosi 1,2 % godišnje, u skladu je s programom kreditiranja. Sukladno odredbi članka 127. stavka 1. i 5. Zakona o proračunu Gradsko vijeće Grada Ivanić-Grada daje suglasnost na dugoročno zaduživanje Javne vatrogasne postrojbe Grada Ivanić-Grada kao proračunskog korisnika Grada Ivanić-Grada.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o davanju suglasnosti Javnoj vatrogasnoj postrojbi Grada Ivanić-Grada**

**za dugoročno zaduživanje kod Hrvatske banke za obnovu i razvitak**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**15. TOČKA**

Gđa. Tamara Mandić – Muzej Ivanić-Grada je 13. lipnja 2022. godine potpisao Ugovor o dodjeli financijskih sredstava za troškove saniranja šteta i obnove zgrada javne namjene oštećenih potresom na području Zagrebačke županije broj 38-08-10-22, za provedbu projekta „Cjelovita obnova zgrade stare škole Dubrovčak Lijevi“, u ukupnom iznosu od 4.064.382,41 kuna. Ukupna vrijednost projekta cjelovite obnove zgrade stare škole Dubrovčak Lijevi, izgrađene na k.č.br. 330/1 k.o. Dubrovčak, oštećene u potresu 22. ožujka 2020. godine na području Grada Zagreba, Krapinsko-zagorske županije i Zagrebačke županije, iznosi 7.144.004,91 kuna. Razdoblje provedbe projekta traje od 1. svibnja 2022. do 1. lipnja 2023. godine. Sukladno predmetnom Ugovoru, Muzej Ivanić-Grada je dužan, kao jamstvo za namjensko trošenje dodijeljenih sredstava, dostaviti Zagrebačkoj županiji bankovnu garanciju ili bjanko zadužnicu ovjerenu od strane javnog bilježnika u visini ukupno dodijeljenih sredstava. S obzirom na to da Gradsko vijeće Grada Ivanić-Grada obavlja prava i dužnosti Grada Ivanić-Grada kao osnivača Muzeja Ivanić-Grada ovom Odlukom trebalo bi se dati suglasnost Muzeju Ivanić-Grad za izdavanje bjanko zadužnice u korist Zagrebačke županije u ukupnom iznosu od 4.100.000,00 kn kao jamstvo za namjensko trošenje sredstava dodijeljenih temeljem Ugovora za provedbu projekta cjelovite obnove zgrade stare škole Dubrovčak Lijevi.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o davanju suglasnosti Muzeju Ivanić-Grada za izdavanje bjanko zadužnica**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**16.TOČKA**

Gđa. Tamara Mandić - Trgovačko društvo Ivaplin d.o.o. za distribuciju i opskrbu plinom je 21. rujna 2022. godine dostavilo zahtjev Gradu Ivanić-Gradu za dodjelu kapitalne pomoći društvu u iznosu od 300.000,00 za izvođenje građevinskih radova na zamjeni čeličnog distributivno opskrbnog plinovoda u Vulinčevoj ulici u Ivanić-Gradu, na dionici od Etanske ceste do granice područja naselja Ivanić-Grad, na k.č.br. 4003 k.o. Ivanić Grad, prema priloženom troškovniku radova koji vam je u materijalima dostavljen. Predmetne radove je nužno izvršiti radi dotrajalosti plinovoda te sprječavanja mogućeg propuštanja plina, odnosno osiguranja sigurne distribucije plina, u okviru sanacije nogostupa u Vulinčevoj ulici.

Gđa. Maja Krnjević – jučer je na Odboru za financije bilo postavljeno jedno pitanje na koje zapravo nismo znali odgovor jer je Odbor za financije nešto drugo. Bilo je pitanje da li i dalje u Planu postoji i izgradnja kružnog toka tamo ispod Etanske kao što ej to bilo prije, jer ako se to misli raditi onda nema smisla raditi nogostup i popravljati ispod nego da se to sve nabavi u jednom komadu.

Gradonačelnik – taj kružni tok neće utjecati na nogostup, odnosno vrlo malim dijelom ceste. Uostalom, ta cesta je Županijska pa sama investicija ovisi o Županijskim cestama, a ne o Gradu Ivanić-Gradu i to je nešto naravno, kao i na ostala takva mjesta, vidjeli smo danas u raspravi tijekom Gradskog vijeća, na žalost Grad ne može u potpunosti utjecati. Ukoliko bi i zadirao jednim dijelom taj nogostup u kružni tok to bi stvarno bilo, po mojoj procjeni, pet do deset metara, a govorimo o dionici od 370-400 metara. Znači, sigurno taj kružni tok nema značajniji utjecaj na dotični nogostup, a pogotovo ne na izmjenu plinske mreže o kojoj sada govorimo pod ovom točkom. Znači, govorimo o dodjeli sredstava Ivaplinu da izmijeni plinske cijevi koje su dotrajale, čelične, puštaju na sve strane i zapravo ih moramo izmijeniti da bi spriječili eventualno katastrofu, nekakvu eksploziju ili nešto slično, znači o tome sada ovdje zapravo raspravljamo.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o kapitalnoj pomoći trgovačkom društvu IVAPLIN d.o.o.**

**za distribuciju i opskrbu plinom**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**17.TOČKA**

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.55 sati.

Zapisnik sastavila: PREDSJEDNIK GRADSKOG VIJEĆA

Nikolina Mužević Željko Pongrac, pravnik kriminalist